b'\n_START_ARTICLE_\nPSV Company\n_START_PARAGRAPH_\nPSV Company (fost\xc4\x83 Petromservice) este o companie din Rom\xc3\xa2nia care are ca obiect de activitate serviciile din industria petrolului._NEWLINE_\xc3\x8en anul 1997, c\xc3\xa2nd a luat fiin\xc8\x9b\xc4\x83 Societatea Na\xc8\x9bional\xc4\x83 a Petrolului Petrom S.A., divizia Mecano \xe2\x80\x93 Energetic\xc4\x83 a fost restructurat\xc4\x83 sub denumirea de Petroserv. \xc3\x8en urma procesului de reorganizare a Societ\xc4\x83\xc8\x9bii Na\xc8\x9bionale a Petrolului Petrom S.A., \xc3\xaen februarie 2002, a luat fiin\xc8\x9b\xc4\x83 societatea Petromservice S.A. care a preluat activele, salaria\xc8\x9bii, experien\xc8\x9ba \xc8\x99i activit\xc4\x83\xc8\x9bile Petroserv._NEWLINE_Ini\xc8\x9bial, Petromservice era de\xc8\x9binut\xc4\x83 \xc3\xaen propor\xc8\x9bie de 50% de Asocia\xc8\x9bia Salaria\xc8\x9bilor din SNP Petrom \xc8\x99i 50% de salaria\xc8\x9bi \xc3\xaenscri\xc8\x99i individual pe liste de ac\xc8\x9bionari._NEWLINE_Ulterior, asocia\xc8\x9bia salaria\xc8\x9bilor a refuzat s\xc4\x83 participe la majorarea capitalului social al Petromservice, f\xc4\x83cand loc off-shore-ului cipriot Elbahold Industries._NEWLINE_\xc3\x8en aprilie 2006, Elbahold de\xc8\x9binea aproape jum\xc4\x83tate din ac\xc8\x9biunile societ\xc4\x83\xc8\x9bii (49,35%), Asocia\xc8\x9bia Salaria\xc8\x9bilor - 25%, iar ceilal\xc8\x9bi ac\xc8\x9bionari, persoane fizice \xc8\x99i juridice 25,65%._NEWLINE_P\xc3\xa2n\xc4\x83 \xc3\xaen 2011, PSV Company de\xc8\x9binea 18% din ac\xc8\x9biunile postului de televiziune Realitatea TV. Ca urmare a major\xc4\x83rii capitalului social, cota de\xc8\x9binut\xc4\x83 de PSV a devenit 7,5%._NEWLINE_Compania avea un num\xc4\x83r de 13.400 de angaja\xc8\x9bi \xc3\xaen anul 2007, fa\xc8\x9b\xc4\x83 de 18.000 \xc3\xaen anul 2002.\n_START_SECTION_\nIstoric\n_START_PARAGRAPH_\n\xc3\x8en anul 2007 Petromservice a preluat, pentru suma de 2,6 milioane de euro, firma Geoasset, care de\xc8\x9bine licen\xc8\x9ba pentru z\xc4\x83c\xc4\x83m\xc3\xa2ntul de calcar cu brucit de la Budureasa, jude\xc8\x9bul Bihor._NEWLINE_Z\xc4\x83c\xc4\x83m\xc3\xa2ntul con\xc8\x9bine 20 de milioane de tone de calcar cu brucit, cu o valoare estimat\xc4\x83 la peste 1 miliard de euro._NEWLINE_Pe l\xc3\xa2ng\xc4\x83 acest z\xc4\x83c\xc4\x83m\xc3\xa2nt, compania mai de\xc8\x9bine \xc8\x99i o exploatare de marmur\xc4\x83 \xc3\xaen Kazahstan._NEWLINE_\xc3\x8en septembrie 2007 Petrom a \xc3\xaencheiat un contract pentru achizi\xc8\x9bia activit\xc4\x83\xc8\x9bilor de servicii petroliere ale Petromservice, pentru 328,5 milioane de Euro._NEWLINE_Achizi\xc8\x9bia a fost finalizat\xc4\x83 \xc3\xaen ianuarie 2008, iar \xc3\xaen aprilie 2008, numele companiei a fost schimbat \xc3\xaen PSV Company._NEWLINE_\xc3\x8en aprilie 2009, compania a intrat \xc3\xaen insolven\xc8\x9b\xc4\x83._NEWLINE_La data de 7 noiembrie 2011, compania a fost cump\xc4\x83rat\xc4\x83 de Cozmin Gu\xc8\x99\xc4\x83.\n_START_SECTION_\nParticipa\xc8\x9bii\n_START_PARAGRAPH_\nPSV Company de\xc8\x9bine compania de cercetare de pia\xc8\x9b\xc4\x83 INSOMAR.\n_START_SECTION_\nControverse\n_START_PARAGRAPH_\nCompania a fost asociat\xc4\x83 unui tun de c\xc3\xa2teva zeci de milioane de euro din rambursarea TVA, \xc3\xaen spatele c\xc4\x83ruia pre\xc8\x99edintele Traian B\xc4\x83sescu l-a nominalizat pe magnatul Sorin Ovidiu V\xc3\xa2ntu._NEWLINE_\xc3\x8en februarie 2008, PSV a emis facturi c\xc4\x83tre Petrom prin care admite c\xc4\x83 este purt\xc4\x83toare de TVA, a virat la buget 62 de milioane de euro, pentru ca \xc3\xaen iunie s\xc4\x83 anuleze facturile, s\xc4\x83 emit\xc4\x83 noi facturi f\xc4\x83r\xc4\x83 TVA \xc8\x99i s\xc4\x83 solicite rambursarea TVA-ului pl\xc4\x83tit._NEWLINE_Cererea de rambursare a fost rezolvat\xc4\x83 \xc3\xaen numai 13 zile, f\xc4\x83r\xc4\x83 inspec\xc8\x9bie fiscal\xc4\x83, pe ultima sut\xc4\x83 de metri a guvern\xc4\x83rii T\xc4\x83riceanu._NEWLINE_Suma reprezint\xc4\x83 TVA-ul aferent tranzac\xc8\x9biei de 328 de milioane de euro prin care Petrom a cump\xc4\x83rat trei din cele patru divizii ale Petromservice \xc3\xaen septembrie 2007._NEWLINE_La data de 8 octombrie 2010, Tribunalul Bucure\xc8\x99ti a decis arestarea preventiv\xc4\x83 pentru 29 de zile a lui Mihai Sorin, fost director general al Petrom Service p\xc3\xa2n\xc4\x83 \xc3\xaen 2008, \xc8\x99i a altor cinci persoane cu func\xc8\x9bii de conducere \xc3\xaen PSV Company \xc8\x99i \xc3\xaen alte firme, \xc3\xaentr-un dosar de sp\xc4\x83lare de banii,_NEWLINE_delapidare \xc8\x99i constituire de grup infrac\xc8\x9bional._NEWLINE_Anchetatorii au stabilit c\xc4\x83, \xc3\xaen perioada 2006 - 2008, membrii grup\xc4\x83rii \xc8\x99i-au oprit, \xc3\xaen mod ilegal, bani de la firme pe care le administrau sau c\xc4\x83rora le gestionau resursele financiare._NEWLINE_Ace\xc8\x99tia sunt suspecta\xc8\x9bi \xc8\x99i de sustragere de la plata impozitelor \xc8\x99i taxelor c\xc4\x83tre bugetul de stat, prin ascunderea surselor impozabile sau taxabile, precum \xc8\x99i de disimularea originii ilicite a sumelor de bani ob\xc8\x9binute \xc3\xaen acest fel, prin transferuri bancare succesive urmate de retragerea \xc3\xaen numerar._NEWLINE_Prin folosirea a 18 firme, majoritatea \xc3\xaenfiin\xc8\x9bate \xc3\xaen 2006 de c\xc4\x83tre o parte din membri - asocia\xc8\x9bi \xc8\x99i administratori -, ace\xc8\x99tia au sprijinit angaja\xc8\x9bii altei companii, pentru delapidarea acesteia, prin \xc3\xaenregistrarea unor opera\xc8\x9biuni fictive care s\xc4\x83 creeze aparen\xc8\x9ba prest\xc4\x83rii unor servicii IT.'